Isroil Eron bilan muzokaralar davom etayotganidan norozi
Eron bilan muzokarlar davom etyapti. Navbatdagi muloqot keyingi oy Bag'dodda bo'ladi. Isroil nazarida bu yig'inlardan foyda yo'q.
Birlashgan Millatlar Tashkiloti va Yevropa Ittifoqi kelasi oy Eron bilan muzokaralarni Bag’dodda davom ettiradi. Isroil bundan mamnun emas. Mamlakat Bosh vaziri Benyamin Netanyaxuning aytishicha, Eronning maqsadi faqat vaqtni cho’zish. “Eronga yana bir imkoniyat berilyapti, degan fikrdaman. Uranni boyitish uchun bemalol yana besh haftani qo’lga kiritdi”, deydi Netanyaxu. AQSh prezidenti Barak Obamaning aytishicha, muloqotdan maqsad vaqtni cho’zish emas. Eron xalqaro majburiyatlariga jiddiy amal qilayotganini namoyish etishi kerak, deydi u. “Eron va u bilan gaplashayotgan hamkorlarimizga ushbu muzokaralar faqat vaqtni cho’zish vositasi bo’lib qolmasligini aniq aytganmiz. Biz Eron yaxshi niyat bilan muloqot stoliga qaytar degan umid bilan unga yana bir imkon beryapmiz, xolos”, deydi Obama. Isroil Eron yadro inshootlarini harbiy hujum orqali yakson qilish tarafdori. AQSh esa yana bir oz kutish kerakligini aytmoqda, deydi Yaqin Sharq bo’yicha vashingtonlik tahlilchi Malu Innosent. “Isroil muloqotlardan foyda yo’q deb o’ylaydi. Tezroq amaliy ishga, lozim bo’lsa, harbiy choraga o’tish kerak, deb hisoblaydi. AQSh va Isroil qarashlaridagi ziddiyatli nuqta shu”, deydi Innosent. Bu orada Qo’shma Shtatlar va Yevropa Ittifoqi Eronga nisbatan iqtisodiy bosimni oshirib bormoqda. Prezident Obamaning ta’kidlashicha, xalqaro hamjamiyat Eron yadro qurolini yaratish yo’lidan qaytganiga ishonch hosil qilmaguncha, jazo choralari to’xtatilmaydi. “Xalqaro hamjamiyatni qovushtirib, Eronni yadro masalasi yuzasidan yakkalashga muvaffaq b’olganimizning bir sababi shuki, yadro qurolini yaratish rejasidan voz kechib, atom energiyasidan tinch maqsadlarda foydalanish imkonini Tehronga berish haqidagi gaplarimizning samimiyligini butun dunyo bildi”, deydi prezident. Eronning yaqin ittifoqchisi Suriya inqilob yoqasida turgan bir paytda AQSh Isroilni bir oz sabrliroq bo’lishga chaqirmoqda, deydi tahlilchi Innosent. “Tarix o’zani Isroil foydasiga qarab yurmoqda. Dunyo Eronga qarshi, Suriya aholisi Assad rejimini qulatish arafasida. Shuning uchun Vashingtondagi ko’plab rasmiylar Isroilni sabr qilishga va voqealar rivojini kuzatishga chaqirmoqda”, deydi tahlilchi. Rasmiy Tehron yadro dasturi elektr quvvatini olish va tibbiy tadqiqotlar uchun ekanini aytib keladi. BMT Bosh kotibi Pan Gi Munning aytishicha, Eron xalqaro hamjamiyatga bu niyatini tushuntirish imkoniyatidan unumli foydalanishi kerak.